Oslo, 10. mars 2026

Gode foreningsmedlemmer og   
direktemedlemmer i Normisjon

**Vi er godt** i gang med det nye året. Som vi fortalte i høst opplever vi at folk kommer

til tro (særlig de unge) i møte med mange av aktivitetene i Acta og Normisjon. Trenden, om man kan kalle det det, later til å holde seg. Nylig var ca. 3000 ungdommer på Impuls i Stavanger og flere tok imot Jesus. Det kommer stadig inn rapporter om en bønneoppvåkning. En fornyet tro på og et styrket ønske om å bruke tid og prioritere bønn.

**Det er akkurat** som om noe er i ferd med å løsne, eller som om kristne ungdommer våkner. Hvorfor skjer dette? Ærlig talt, gjør vi ikke så mye annerledes. Det er ikke en respons på nevneverdig omlegging hos oss.

**Om det er** den sekulære historien som over tid ikke gir tilfredsstillende svar, om det er materialismens tomhet eller kanskje hyperindividulismens hang til å love frihet, men skape det motsatte – det vet jeg ikke. Jeg bare merker at dette fyller hjertet mitt med både glede og håp.

**I dag leste** jeg teksten fra Matt 4,26-28 og tenkte på akkurat dette. Der sier Jesus noe om hvordan Guds rike er og hvordan det fungerer: «Med Guds rike er det slik: Det er som når en mann har sådd korn i jorden. Han sover og står opp, det blir natt og det blir dag, og kornet spirer og vokser, men han vet ikke hvordan det skjer. Av seg selv gir jorden grøde, først strå, så aks og til sist modent korn i akset.» Gud er ikke ferdig med landet vårt. Og vi får være med på det Gud steller i stand midt iblant oss ved sin Ånd.